ORDE do 4 de marzo de 2022 pola que se ditan normas para garantir os servizos esenciais durante a folga convocada para o día 8 de marzo de 2022 en Vigo e a súa comarca.
Vicepresidencia primeira e Consellería de Presidencia, Xustiza e Turismo — III. Outras disposicións — 07/03/2022

O artigo 28.2 da Constitución española recoñece, como dereito fundamental da persoa, o dereito á folga. O exercicio deste dereito queda condicionado ao mantemento dos servizos esenciais definidos no artigo 2 do Decreto 155/1988, do 9 de xuño (DOG núm. 116, do 20 de xuño).
O Sindicato de Oficios Varios da Confederación Nacional do Traballo de Vigo (CNT-Vigo) comunicou a convocatoria de folga que afectará todos os sectores laborais establecidos dentro do ámbito xeográfico municipal de Vigo e a súa comarca. Advirte que a folga afectará organismos encargados de prestar servizos públicos.
A convocatoria de folga terá lugar durante a xornada do día 8 de marzo do 2022, comezado ás 00.00 horas e rematando ás 23.59 horas do devandito día 8. Naquelas empresas que teñan varias quendas de traballo, a folga comezará na primeira quenda, aínda que dea comezo antes das 00.00 horas do día 8, e rematará unha vez finalice a última quenda aínda que esta se prorrogue máis alá das 23.59 horas do día 8.
Así pois, a necesaria conciliación entre o exercicio do dereito constitucional de folga e o mantemento dos servizos esenciais obriga esta Administración autonómica galega, de acordo coa normativa vixente, a fixar uns servizos mínimos indispensables para o funcionamento dos servizos esenciais, que se concretan nesta orde.
Desta forma, establécense servizos mínimos respecto dos sectores e actividades cuxa regulación é competencia dalgunha das consellerías da Xunta de Galicia e que poden afectar o desenvolvemento ordinario da actividade cidadá, no sentido do artigo 2 do Decreto 155/1988, do 9 de xuño, isto é, sanidade, seguridade, protección civil, transportes e comunicacións, medios de comunicación social, rexistros públicos, edificios, bens e instalacións públicas, asistencia social e educación, servizos de vixilancia e extinción de incendios e bombeiros.
Os criterios determinantes para a fixación dos servizos mínimos establecidos na presente orde tiveron en conta os distintos pronunciamentos do Tribunal Superior de Xustiza de Galicia en relación cos servizos esenciais fixados nas xornadas das anteriores folgas.
Aínda que é certo que o devandito tribunal ditou sentenzas que anulaban as normas polas que se establecían os referidos servizos mínimos, non é menos certo que esas sentenzas foron motivadas fundamentalmente polo déficit de expresión da ponderación dos factores e criterios tidos en conta para a súa fixación, considerando insuficiente a motivación na determinación das prestacións mínimas garantidas.
Por todo isto, no caso concreto e tendo en conta os pronunciamentos anteriores, preténdense dar a coñecer máis xustificadamente, se cabe, os criterios en virtude dos cales se procedeu a identificar os servizos mínimos como esenciais e a determinar os efectivos necesarios para aseguralos á luz da presente convocatoria de folga. Todo isto observando a necesaria proporción entre o sacrificio para o dereito dos traballadores e os bens e intereses que se teñen que salvagardar.
Tense en conta, igualmente, o feito de que a folga se desenvolverá unicamente durante un período dun día.
Pola súa banda, na actualidade atópase vixente a folga indefinida convocada pola Comisión aberta de folga estatal pola loita dos traballadores en precario das administracións públicas, para todo o persoal funcionario e laboral das distintas administracións públicas de todo o Estado, desde as 00.00 horas do día 4 de outubro de 2021.
Co obxecto de fixar os servizos mínimos para a devandita folga, ditouse o Decreto 128/2021, do 30 de setembro, polo que se ditan normas para garantir os servizos esenciais durante a folga indefinida convocada pola Comisión aberta de folga estatal pola loita dos traballadores en precario das administracións públicas, que comeza o día 4 de outubro de 2021 (DOG núm. 190, do 1 de outubro).
Tendo en conta que na actualidade están vixentes a referida folga indefinida e os servizos mínimos que se fixaron para garantir os servizos esenciais durante a súa duración e que a folga que agora se convoca se vai desenvolver nun día laborable e que afecta só o ámbito xeográfico municipal de Vigo e a súa comarca, cómpre manter os servizos mínimos fixados polo Decreto 128/2021, do 30 de setembro, respecto dun día laborable e para ese ámbito territorial tendo en consideración que a folga convocada para o día 8 de marzo afecta tamén o persoal das empresas privadas.
No ámbito da Vicepresidencia Primeira e Consellería de Presidencia, Xustiza e Turismo, cómpre a fixación de servizos mínimos na Oficina de Rexistro e Atención á Cidadanía do Edificio Administrativo de Vigo, para garantir as actuacións da cidadanía, cuxo incumprimento pode supor a perda ou prexuízo dos seus dereitos. Considérase, así mesmo, esencial o mantemento dos edificios administrativos co obxecto de garantir o correcto funcionamento das súas instalacións nas posibles situacións de emerxencia que puidesen acontecer.
No ámbito da Administración de xustiza, de conformidade coa doutrina do Tribunal Constitucional e coa xurisprudencia ditada na materia e, en particular, coa Sentenza 463/2018, do 7 de novembro, do Tribunal Superior de Xustiza de Galicia, considéranse servizos esenciais necesarios para garantir o servizo público:
1. Servizos de garda de xulgados, fiscalías e Instituto de Medicina Legal.
2. Xuízos orais na orde penal de causas con preso.
3. Medidas precautorias ou provisionais en materia de familia, de violencia sobre a muller e de liberdade provisional, entre outras.
4. Actuacións relativas á violencia de xénero nos xulgados de violencia sobre a muller, sexan ou non exclusivos.
5. Actuacións urxentes do Rexistro Civil, tales como a expedición de licenzas de enterramento, entre outras.
6. Rexistro de asuntos e documentos en que venza un prazo preestablecido por lei e cuxo vencemento poida deparar perda de dereitos á cidadanía, así como a atención daquelas actuacións en que venza un prazo improrrogable establecido na lei cuxo incumprimento poida afectar o dereito da tutela xudicial efectiva e aquelas cuxa urxencia veña determinada polas leis procesuais ou polos bens xurídicos en xogo.
Para a fixación dos servizos mínimos, a Administración ten en conta igualmente os criterios determinantes que establece a doutrina do Tribunal Constitucional e a xurisprudencia contencioso-administrativa recaída na materia.
Así mesmo, debe terse en conta que, de producirse durante a xornada de folga algunha das actuacións urxentes ou esenciais das establecidas polo artigo 42 do Regulamento 1/2005, do Consello Xeral do Poder Xudicial, dos aspectos accesorios para as actuacións xudiciais ou pola normativa procesual correspondente, estas non poderían ser atendidas polo xulgado de garda, dado que o xulgado competente está en horas de audiencia, motivo este polo que é preciso dispoñer dun mínimo de persoal nos distintos órganos xudiciais que figuran no articulado para atender as actuacións urxentes e inaprazables, sen vulnerar a atribución de competencias previstas nas correspondentes leis procesuais e no citado Regulamento 1/2005. Cómpre sinalar, a modo de exemplo, as seguintes: autorización de entrada en domicilio, medidas sanitarias urxentes de saúde pública, medidas precautorias en materia de estranxeiría, asilo político e refuxiado que impliquen expulsión, devolución ou retorno polos xulgados do contencioso-administrativo; autorización para internamento, medidas cautelares para protección de incapaz, restitución ou retorno de menores nos supostos de subtracción internacional polos xulgados de familia; a celebración de vistas que poidan afectar os dereitos dos traballadores e traballadoras, tales como as demandas de tutela de dereitos fundamentais e liberdades públicas, e as actuacións declaradas urxentes pola lexislación procesual, tales como medidas cautelares necesarias para asegurar a efectividade da tutela xudicial polos xulgados do social...
Na fixación dos servizos mínimos preténdese, pois, unha proporcionalidade entre o servizo esencial que cómpre prestar e a garantía do exercicio do dereito de folga dos traballadores, coincidindo esta convocatoria cunha folga con carácter indefinido. Neste sentido, o establecemento do persoal mínimo para garantir os ditos servizos esenciais ten en consideración os seguintes criterios que se expoñen a continuación de forma xeral, con independencia da xustificación concreta que, para cada tipo de órgano ou xurisdición, se especifique en cada suposto.
Para garantir a prestación dos anteditos servizos esenciais, por tanto, establécense os servizos mínimos que se concretan de seguido, para o que se ten en conta o carácter temporal da folga e a súa coincidencia cunha folga indefinida, a extensión territorial e as diferentes dotacións de persoal en función do órgano concreto, as distintas funcións dos distintos corpos, de ser o caso, así como as distintas localizacións dos órganos nos edificios xudiciais segundo a localidade e a existencia de órganos especializados na cidade, entre outros.
Neste sentido, tense en conta, igualmente, a distinción entre órganos xurisdicionais e aqueles órganos que non o son; órganos en que, ou ben non se establecen servizos mínimos, como é o caso dos servizos comúns de atención á cidadanía, ou ben os servizos que se fixan son inferiores que os establecidos nos primeiros, por canto estes atenden os bens xuridicamente obxecto de maior protección. Igualmente dentro dos órganos xurisdicionais faise unha distinción, en función dos bens xurídicos protexidos, que en síntese consiste na distinción entre aqueles órganos que atenden asuntos relativos a xurisdición penal (como os xulgados do penal, violencia sobre a muller ou os xulgados mixtos) dos que non os atenden; partindo, por tanto, da prestación dun maior número de servizos esenciais durante a folga indefinida naqueles órganos que garanten bens xurídicos especialmente protexidos polo ordenamento xurídico e, esencialmente, bens personalísimos e primarios como, entre outros, a liberdade das persoas; e o número de efectivos fixados nestes órganos é superior que os fixados naqueles outros órganos, que seguerán a pauta xeral.
Ademais, as diferenzas de dotacións existentes nos órganos xudiciais, en función das distintas ordes xurisdicionais, das necesidades destes e das funcións a que atenden, ou da súa situación nas distintas localidades, entre outras razóns, xustifican que non exista unha uniformidade total na fixación do número de funcionarios que deben constituír os mencionados servizos mínimos.
Así mesmo, as distintas funcións que corresponden a cada corpo funcionarial, establecidas polos artigos 476 e seguintes da Lei orgánica 6/1985, do 1 de xullo, do poder xudicial, fan necesaria, na determinación dos efectivos que deben atender os servizos esenciais en cada órgano, a concurrencia de funcionarios dos distintos corpos, imprescindibles para garantir estes servizos esenciais. Neste sentido, os funcionarios do corpo de auxilio xudicial, polas súas funcións, non se consideran precisos para garantir os servizos esenciais en determinados órganos, caso do Imelga ou xulgados de paz; ou ben esta Administración entende suficiente, casi na totalidade dos restantes supostos, que o funcionario designado servicio mínimo sexa compartido por distintos xulgados ou seccións dos tribunais. Só naqueles supostos en que, ben por existir un único órgano por xurisdición ou na localidade ou polas materias a que este atende, como violencia sobre a muller, se considera necesaria a fixación dun auxilio xudicial en cada órgano.
Sinalar, así mesmo, que nos xulgados de primeira instancia e instrución faise un tratamento individualizado, diferenciando aqueles partidos xudiciais con dous ou tres xulgados, fixando dotacións mínimas para cada caso, establecendo así que o funcionario de auxilio xudicial será compartido para todos os xulgados e inclusive compartido o auxilio xudicial do xulgado de garda, no suposto de partidos xudiciais con dous xulgados.
Por outra banda, e en prol da maior protección do dereito fundamental de folga, esta Administración, con respecto dos funcionarios do corpo de xestión e tramitación, considerou que o servizo mínimo, naqueles órganos onde poderían atenderse os servizos esenciais coa presencia dun único funcionario, que son a regra xeral, podería designarse tanto dun corpo como doutro; establecendo con carácter excepcional a necesidade dun funcionario tanto do corpo de xestión como de tramitación, como sucede nos xulgados do penal ou violencia sobre a muller, por canto os asuntos que atenden afectan os bens xurídicos máis protexidos polo ordenamento vixente, como pode ser a liberdade. Sinalar, por último, ao respecto, que se ben no rexistro civil exclusivo non se considerou necesaria na dotación o funcionario de auxilio xudicial, si se considera precisa a designación de dous xestores ou tramitadores tanto para as funcións relacionadas con defuncións, como para as restantes actuacións de carácter urxente consideradas servizo esencial, polo volume dos servizos deste carácter que prestan os citados órganos.
En conclusión, por tanto, como regra xeral esta Administración, en prol da protección do dereito de folga, non fixou servizos mínimos naqueles órganos que non atenden servizos esenciais, establecendo, naqueles que si os atenden, as dotacións mínimas que os poidan garantir e, neste sentido, non se designan funcionarios do corpo de auxilio xudicial nalgúns órganos ou os distintos órganos xudiciais comparten estes funcionarios e, con respecto dos funcionarios dos corpos de xestión ou tramitación establécese, como norma xeral, a suficiencia dun funcionario dos citados corpos por órgano, de forma alternativa.
En relación coa Consellería de Facenda e Administración Pública, no ámbito da Axencia Tributaria de Galicia cómpre a fixación de servizos mínimos para garantir o funcionamento do sistema de cita previa na delegación da Axencia en Vigo, xa que o día da folga pode coincidir co último día para:
– A presentación dos impostos que xestiona esta axencia (ISD ten seis meses ou un mes segundo os casos para presentarse, ITPAXD ten un mes para presentarse) que necesariamente, segundo a normativa vixente, ten que realizarse para os suxeitos pasivos non obrigados a relacionarse electronicamente coa Atriga, de xeito presencial nas nosas delegacións e non cabe a súa presentación por Rexistro Xeral segundo regulan as súas ordes.
– Achegar un certificado de estar ao día nas obrigas coa Xunta de Galicia en relación con solicitudes de axudas, subvencións ou procedementos de contratación, que se emiten de xeito presencial unicamente nas dependencias desta axencia.
En canto á Consellería de Medio Ambiente, Territorio e Vivenda, o Parque Nacional Marítimo Terrestre das Illas Atlánticas está aberto permanentemente polo que é necesario dispor deste persoal por se houbera algunha emerxencia cos visitantes ou cos usos autorizados nel. Finalizada a tempada de verán, xa non opera o servizo público de transporte regular ás illas, polo que para garantir os desprazamentos do persoal é preciso fixar servizos mínimos na tripulación.
No distrito ambiental XVIII-Vigo/Baixo Miño é necesario garantir a atención ante calquera incidencia na xestión dos espazos naturais protexidos e da biodiversidade, dos recursos cinexéticos e piscícolas, e dispoñibilidade ante a localización de fauna silvestre ferida.
No marco das competencias atribuídas á Consellería de Infraestruturas e Mobilidade no sector do transporte, cómpre distinguir:
No ámbito da materia de infraestruturas viarias, a Comunidade galega caracterízase pola dispersión da súa poboación e pola existencia de innumerables asentamentos de poboación (máis de 30.000 entidades de poboación no conxunto dos 313 municipios galegos) distribuídos nun territorio caracterizado pola súa difusión xeográfica e atendidos por unha extensa rede de infraestruturas de diversa escala.
Garantir a súa utilización polos cidadáns en condicións de normalidade exixe, por un lado, manter as estradas nunhas condicións mínimas que garantan o funcionamento das infraestruturas coas debidas condicións de seguridade para os seus usuarios e usuarias, e doutro, permitir a súa utilización de acordo cos principios de igualdade, universalidade e non discriminación, posibilitando, deste xeito, a liberdade de circulación, e, xunto esta, o acceso ao exercicio doutros dereitos fundamentais, como o acceso aos servizos de saúde ou a liberdade de elección entre o exercicio ao dereito de folga e o dereito ao traballo.
Neste marco, na autoestrada Puxeiros-Val Miñor (AG-57) debe prestarse o servizo nunhas condicións mínimas que garantan o funcionamento das infraestruturas coas debidas condicións de seguridade, polo que se considera indispensable a presencia de persoal no centro de control, así como a existencia de persoal que actuará cando se prevexan circunstancias adversas de calquera tipo: emerxencias ou situacións excepcionais derivadas de accidentes, posibilidade de obstáculos na estrada ou desprendementos, presenza de animais na vía, circulación de vehículos con cargas perigosas, fenómenos meteorolóxicos (neve, xeo, sarabia, chuvia), etc. Asemade, considérase necesario que na área de peaxe Vincios Ramal desta autoestrada AG-57 permaneza operativa unha vía manual, xa que non existen nela vías automáticas.
Pola súa banda, e ao respecto da conservación ordinaria das estradas de titularidade autonómica que non se xestionen baixo o réxime de concesión, por parte das empresas adxudicatarias dos contratos de servizo para a realización da vialidade invernal e da conservación ordinaria tamén se considera indispensable a existencia de persoal que actuará cando se prevexan circunstancias adversas de calquera tipo: emerxencias ou situacións excepcionais derivadas de accidentes, posibilidade de obstáculos na estrada ou desprendementos, presenza de animais na vía, circulación de vehículos con cargas perigosas, fenómenos meteorolóxicos (xeo, sarabia, chuvia), etc.
Tanto a empresa concesionaria da AG-57 como as empresas adxudicatarias de servizo en vías explotadas pola Administración, atenderán as necesidades, establecendo as medidas preventivas e correctivas, e a transmisión de información sobre elas, adoptando para iso as medidas precisas para atender axeitadamente as incidencias acaecidas durante as horas que teña lugar a folga convocada.
No marco das competencias atribuídas á Consellería de Infraestruturas e Mobilidade no sector do transporte, cómpre distinguir:
A) Servizos públicos de transporte regular de viaxeiros de uso xeral por estrada:
Neste tipo de servizos cómpre ter en consideración que a Lei 2/2017, do 8 de febreiro, de medidas fiscais, administrativas e de ordenación, previu a integración de diferentes tipos de servizos da competencia da Xunta de Galicia.
No marco desta previsión legal, a Xunta de Galicia procedeu á renovación da totalidade de servizos públicos de transporte regular interurbano por estrada de uso xeral, dando servizo actualmente a un elevado número de escolares nos seus desprazamentos habituais para acceder aos seus centros educativos e, por tanto, ao dereito á educación.
Por tal motivo, establécese unha regulación dos servizos mínimos dos servizos públicos de transporte regular de uso xeral de viaxeiros/as por estrada que diferencia, por unha parte, os servizos correspondentes a expedicións «integradas», nas cales existe unha reserva de prazas a favor de escolares, e que, consonte coa citada Lei 2/2017, do 8 de febreiro, a súa prestación se considera prioritaria; neste sentido, de forma análoga ao criterio empregado para a definición dos servizos de uso especial de escolares, identifícanse como servizos mínimos as expedicións integradas de máis de catro quilómetros de lonxitude.
Por outra parte, respecto do resto de expedicións, cómpre incidir especialmente na mobilidade que se produce cara aos principais centros urbanos, nos cales se localizan servizos esenciais aos cales cómpre garantir o dereito a acceder por parte das persoas usuarias, e cara aos que se presentan pautas de mobilidade cotiá recorrente en transporte público, vinculada coa actividade ordinaria das persoas. Neste sentido, diferenciarase a mobilidade que presenta unha maior recorrencia e habitualidade, representada polas expedicións de curto percorrido (menos de 25 quilómetros), e dirixidas fundamentalmente cara a asentamentos principais de poboación; e, por outra parte, tense presente a mobilidade menos recorrente, da poboación que se dirixe ás principais aglomeracións urbanas para acceder, especialmente, a servizos xerais radicados nelas, mobilidade atendida especialmente por expedicións de media ou longa distancia.
Deste xeito, nas expedicións de curto percorrido, de ata 25 km, manterase ata un 50 % do servizo nas franxas horarias da primeira e última hora do día (das 6.00 ás 9.00 e das 18.00 ás 21.00 horas), co que se garante a posibilidade de acceder e retornar aos centros de traballo ou de educación, entre outros, aínda que as persoas usuarias deban ter que adaptar as súas pautas habituais de mobilidade.
En canto ás expedicións de máis longo percorrido, garantirase con elas o acceso aos principais núcleos de poboación, ben na xornada de mañá ben na de tarde, mais limitando a súa prestación a un servizo de ida e volta antes das 14.00 horas e outro despois das 18.00 horas, o que fai un total de 2 servizos diarios de ida e outros tantos de volta.
B) Servizos de transporte público regular de uso especial-escolares: o campo destes servizos resulta especialmente sensible, tanto por ser o transporte un mecanismo auxiliar para o exercicio dun dereito fundamental como é o da educación como polas especiais exixencias que implica a protección aos menores.
Do mesmo xeito, a dispersión poboacional en Galicia determina que, diariamente, se teña que realizar unha significativa cantidade de desprazamentos para os que non existe alternativa real de mobilidade, polo que o mantemento dos servizos de transporte público resulta fundamental.
Coa finalidade de ponderar a garantía do esencial dereito á folga dos traballadores e traballadoras, xunto coa garantía do igualmente elemental dereito de acceso ao sistema educativo, deberán manterse como esenciais os servizos de entrada aos centros desde as 7.30 ata as 10.30 horas, e os de saída desde das 13.30 ás 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 km.
C) Servizos regulares de uso especial para transporte de traballadores: co fin de garantir o acceso e a saída dos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, propóñense como mínimos todos os servizos nas expedicións anteriores ás 9.00 horas e posteriores ás 18.00 horas.
D) Transporte de mercadorías: neste ámbito debe terse en conta a dependencia que deste tipo de transporte teñen os servizos de asistencia sanitaria, que non poden afrontar unha falta de subministración suficiente dos produtos precisos para a atención á cidadanía, especialmente na actual situación sanitaria.
En consecuencia, manteranse a totalidade dos transportes de toda clase de mercadorías para e desde os establecementos sanitarios.
E) Transporte funerario: polas necesidades sociais inaprazables que atende esta modalidade de transporte, proponse manter a totalidade dos servizos de transporte funerario.
No ámbito da Consellería de Cultura, Educación e Universidade, é importante subliñar que esta folga ten un ámbito moi diferente á folga indefinida para a que se fixaron os servizos mínimos previstos no Decreto 128/2021, do 30 de setembro (DOG do 1 de outubro). A dita folga indefinida, que non consta desconvocada, só afecta ao sector público e ten un ámbito territorial estatal, mentres que a folga prevista para o día 8.3.2022 afecta o sector público e tamén o sector privado, pero nun ámbito territorial máis reducido, como é o termo municipal de Vigo e a súa comarca. Así mesmo, a folga prevista para Vigo e comarca ten un ámbito temporal pechado, é por un só día, o que é unha diferenza fundamental con folga indefinida, e isto resulta moi significativo para os efectos de determinar os servizos mínimos que garantan os servizos esenciais relacionados cos centros educativos non universitarios. Como xa dixemos, a folga indefinida non está desconvocada, polo que nos centros docentes de titularidade pública seguen vixentes os servizos mínimos fixados no Decreto 128/2021, mais si cómpre determinar os servizos mínimos respecto dos centros docentes de titularidade privada, que, insistimos, deben ter presente que se fixan para un marco temporal diferente.
No ámbito educativo debe comezarse por ter presente que o dereito á educación é un dereito fundamental, recoñecido no artigo 27 da Constitución. O exercicio do dereito de folga, que tamén é un dereito fundamental, queda condicionado, de acordo co artigo 28.2 da Constitución, ao mantemento dos servizos esenciais, definidos no artigo 2 do Decreto 155/1988, do 9 de xuño (DOG do 20 de xuño), entre os que se atopa a educación.
Por outra banda, o servizo esencial da educación non pode ser reducido exclusivamente á actividade docente, xa que xunto a esta actividade se realizan outras funcións como son a vixilancia e coidado dos nenos e nenas, menores de idade, que acoden aos centros docentes públicos, así como o coidado, mantemento e vixilancia das instalacións destinadas ao servizo público educativo.
Con carácter xeral, o artigo 39 da Constitución depara unha protección especial aos menores; dun xeito máis específico, a Lei 4/2011, do 30 de xuño, de convivencia e participación da comunidade educativa, dispón no seu artigo 7 que o alumnado ten dereito a que se respecte a súa identidade, integridade e dignidade persoal, e á protección integral contra toda agresión física e moral, nun sentido semellante podemos citar tamén o artigo 6.3 da Lei orgánica 8/1985, do 3 de xullo, do dereito á educación. Polo tanto, a custodia e seguridade dos menores de idade que accedan a un centro docente, o cumprimento dos principios constitucionais mencionados e dos dereitos citados é responsabilidade ineludible desta Administración educativa e parte indivisible do dereito esencial á educación.
O dereito á seguridade e o correlativo deber de protección dos menores, dada a súa entidade, debe exercerse continuamente. Como servizo mínimo para garantilos establécese que os centros docentes permanezan abertos no seu horario habitual, coa necesaria presenza nos ditos centros do/da director/a, ou, de ser o caso, doutro membro do equipo directivo que o/a substitúa, xa que tales membros do equipo directivo están capacitados e facultados para resolver calquera incidencia respecto da seguridade dos menores de idade, de conformidade co previsto no artigo 54.2 da Lei orgánica 8/1985, do 3 de xullo, do dereito á educación.
A presenza dun subalterno ou subalterna, ou categoría equivalente, deriva das funcións que a este tipo de persoal compete respecto do coidado e vixilancia das instalacións e do control de entrada e saída do centro educativo, tanto para evitar a entrada de persoas alleas ao centro como para evitar a saída dos menores de idade cando non corresponda.
Dentro do deber de outorgar protección básica ao menor de idade, debemos incluír a súa alimentación. En relación con isto cómpre afirmar que cando se asume esta responsabilidade non pode desatenderse, o que motiva que deba garantirse nos centros educativos o mantemento do servizo de comedor, para o cal se fixa como servizo mínimo unha persoa do grupo de traballadores do ámbito de cociña/comedor en cada centro educativo.
Se o que acabamos de dicir son razóns que sosteñen a necesidade de fixar servizos mínimos ante calquera convocatoria de folga no ámbito dos centros docentes non universitarios, neste caso atopámonos, como é notorio para todos, ante unhas circunstancias extraordinarias e graves en materia de saúde pública. Referímonos, como é obvio, á situación sanitaria en que nos encontramos como consecuencia da pandemia internacional provocada polo coronavirus SARS-CoV-2 que causa a COVID-19.
O artigo 43.1 da Constitución recoñece o dereito á protección da saúde, mentres que o punto 2 dese artigo sinala que compete aos poderes públicos organizar e tutelar a saúde pública a través de medidas preventivas. Pois ben, os servizos mínimos que se deben fixar para esta convocatoria de folga deben ser tales que permitan o cumprimento efectivo das medidas preventivas fixadas polos diferentes instrumentos regulatorios aprobados polas autoridades, pois con eles non só se protexe a saúde dos usuarios do servizo público educativo senón toda a poboación en xeral, como medidas destinadas a evitar a propagación da pandemia, evitar a propagación do coronavirus SARS-CoV-2 e con iso a infección pola COVID-19. Entre eses instrumentos regulatorios cómpre salientar a Orde comunicada da ministra de Sanidade do 4 de xuño de 2021, ditada baixo o abeiro do artigo 65 da Lei 26/2003, do 28 de maio, de cohesión e calidade do Sistema nacional de saúde, e a versión do 1.10.2021 do Protocolo de adaptación ao contexto da COVID-19 nos centros de ensino non universitaria de Galicia para o curso 2021-2022, publicado na páxina web corporativa da Consellería de Cultura, Educación e Universidade. Destes instrumentos regulatorios é mester mencionar medidas preventivas tales como a limitación dos contactos, mediante a distancia social ou mediante o mantemento de grupos de convivencia estable; medidas de prevención persoal, como o uso da máscara ou a hixiene de mans, que o alumnado menor de idade ou con necesidades educativas especiais non realizará por iniciativa propia, senón que precisará o estímulo e vixilancia do persoal do centro; ou as medidas de limpeza, desinfección e ventilación do centro.
É certo que a incidencia da pandemia non está neste momento nun nivel álxido, sendo isto así grazas ao proceso de vacinación e ao cumprimento pola meirande parte da sociedade das medidas preventivas vixentes, agora ben, con todo e con iso, o risco epidemiolóxico non desapareceu, polo que é preciso o mantemento das medidas preventivas vixentes, o que implica que non podemos relaxar totalmente o cumprimento daquelas no contexto dos centros educativos, mesmo nunha folga dun só día, pois neses centros hai unha asistencia masiva de persoas, entre usuarios e profesionais, polo que o efectivo cumprimento das medidas preventivas nos centros educativos constitúe unha garantía para manter a incidencia da pandemia nos niveis actuais ou mesmo menores. Ao fío disto, téñase presente tamén que precisamente aos centros educativos acoden cada día un colectivo significativo de persoas que non están vacinadas (menores de cinco anos) ou que non teñen aínda a pauta completa.
Pois ben, tendo presente o anterior, consideramos que neste contexto debe acudir a cada centro educativo, como servizos mínimos, ademais do titular da dirección ou de quen o substitúa, un profesor ou profesora por cada grupo de alumnos que teña prevista actividade lectiva no tempo da folga. Consideramos isto imprescindible para o cumprimento das medidas relativas á limitación de contactos, ao uso da máscara ou á hixiene persoal no alumnado, así como para colaborar no cumprimento das medidas relativas á ventilación.
No mesmo contexto, ademais das medidas de hixiene individual, resultan tamén necesario o mantemento dunha actividade mínima de limpeza, desinfección e ventilación do centro. Do Protocolo antes mencionado recollemos algunhas das medidas preventivas relativas á limpeza e á ventilación (en que colaboran diferentes profesionais do centro):
«4. Medidas xerais de limpeza nos centros.
[...]
4.1.1. Nas aulas será suficiente con realizar a limpeza unha vez ao día, incluído mobiliario (mesas e outras superficies de contacto, etc.). No caso de que se establecesen quendas nas aulas, comedor ou outros espazos, cando cambie o alumnado, indícase a limpeza, desinfección e ventilación entre quenda e quenda.
4.1.2. Limpeza polo menos unha vez ao día, reforzándoa naqueles espazos que o precisen en función da intensidade de uso, como no caso dos aseos onde será de polo menos dúas veces ao día.
4.1.3. Terase especial atención nas zonas de uso común e nas superficies de contacto máis frecuentes como pomos das portas, mesas, mobles, pasamáns, teléfonos, perchas, e outros elementos de similares características, así como de billas, elementos das cisternas e outros dos aseos.
4.1.4. Durante a xornada lectiva unha persoa do servizo de limpeza realizará unha limpeza de superficies de uso frecuente e no caso dos aseos de polo menos dúas veces na xornada. En todo caso, nos aseos existirá xaboeiras ou material de desinfección para ser utilizado polos usuarios voluntariamente.
[...]
4.1.7. Deberá vixiarse a limpeza de papeleiras (todas con bolsa interior e protexidas con tapa), de xeito que queden limpas e cos materiais recollidos, co fin de evitar calquera contacto accidental.
[...]
4.2. Deben de realizarse tarefas de ventilación frecuente nas instalacións, e por espazo de polo menos 15 minutos ao inicio da xornada, 15 minutos ao remate de cada xornada (mañá e tarde), durante a totalidade dos recreos, cando menos 5 minutos entre clase e clase e de 2 a 5 minutos cada 15 a 20 minutos durante a duración destas. As portas das aulas deberán permanecer sempre abertas, coas ventás abertas para favorecer a circulación de aire e, especialmente, se as ventás se atopan pechadas. As ventás dos corredores deberán permanecer abertas para facilitar a ventilación.
Coas medidas de prevención de accidentes necesarias:
4.2.1. Cando as condicións meteorolóxicas e do edificio o permitan, manteranse as xanelas abertas o maior tempo posible.
4.2.2. Débese aumentar a subministración de aire fresco e non se debe usar a función de recirculación do aire interior.
4.3. Se un/unha profesional presta asistencia no mesmo espazo con diferentes alumnos/as de maneira consecutiva, desinfectaranse as superficies utilizadas e ventilarase a sala un mínimo de 5 minutos tras cada sesión ou, en función dos parámetros citados, que garantan unha ventilación axeitada».
Como xa dixemos a situación epidemiolóxica actual non é a mesma que en precedentes anteriores, pero tamén o é que as medidas preventivas continúan sendo necesarias porque o perigo de propagación da enfermidade non é nulo, polo que tales medidas preventivas relativas á limpeza non poden quedar totalmente anuladas, sequera por un día, así pois, atendendo á situación actual e buscando o equilibrio co exercicio lexítimo do dereito á folga, parece suficiente fixar como servizos mínimos, para unha folga dun día de duración, que haxa 1 persoa de limpeza en cada centro educativo, que atenda, senón todas, a meirande parte das medidas preventivas antes citadas.
No ámbito da Consellería de Emprego e Igualdade tómase en consideración, para a determinación dos servizos mínimos, a necesidade da presenza de persoal técnico en seguridade e saúde laboral que garanta o inmediato desprazamento e as actuacións necesaria para a investigacion no caso de recibir comunicación dun sinistro laboral grave ou mortal e de conformidade co sistema preestablecido de gardas provinciais, por ter carácter esencial.
En canto á seguridade e saúde laboral, o mínimo imprescindible para cubrir as necesidades urxentes é contar con 1 técnico/a de prevención de riscos laborais por cada un dos centros provinciais do Instituto de Saúde e Seguridade Laboral de Galicia (ISSGA).
Polo tanto, é necesario que se estableza como servizos mínimos a presenza dun/dunha técnico/a de prevención de riscos laborais do ISSGA na provincia de Pontevedra.
No ámbito da Consellería de Sanidade, os servizos mínimos que se establecen resultan totalmente necesarios para manter a adecuada cobertura dos servizos esenciais que presta a Consellería de Sanidade, evitando que se produzan graves prexuízos para a saúde dos/das cidadáns e permitindo cumprir coa normativa vixente.
Tales servizos mínimos responden á necesidade de compatibilizar o respecto ineludible ao exercicio do dereito á folga, co mantemento dunha serie de servizos á poboación, que baixo ningún concepto poden quedar desasistidos, xa que se realizan no eido da protección da saúde, cun carácter marcadamente preventivo e deberán ser prestados tendo en conta as obrigas que o marco normativo vixente impón, así como a situación epidemiolóxica actual provocada pola COVID-19.
Debe garantirse o cumprimento das normas esenciais para asegurar o control de calquera incidencia que se poida producir nos establecementos e servizos de sanidade ambiental e alimentaria, coa presenza de inspectores veterinarios dos matadoiros e lonxas existentes na comarca de Vigo, así como dos farmacéuticos inspectores dos servizos farmacéuticos oficiais.
En canto á Consellería de Política Social, tómase en consideración para a determinación dos servizos mínimos a necesidade da presenza dos efectivos imprescindibles que garantan o funcionamento dos centros, tendo en conta dúas premisas fundamentais.
Primeira. O colectivo en situación de extrema vulnerabilidade que é atendido polos centros desta consellería (maiores, menores, discapacitados, nenos e nenas entre cero e tres anos, etc.).
Segunda. A situación sanitaria en que nos atopamos como consecuencia da pandemia internacional provocada polo coronavirus SARS-CoV-2 que causa a COVID-19, tendo en conta as medidas adoptadas no ámbito da Comunidade Autónoma e os protocolos que hai que cumprir para facer fronte á situación epidemiolóxica por mor da COVID-19, fai necesaria a fixación duns servizos mínimos que permitan, cando menos, a apertura dos centros nunhas condicións que garantan a protección dos usuarios, así como do persoal traballador e ao mesmo tempo que posibiliten a prestación dunha atención adecuada a aquelas persoas usuarias que carecen doutra alternativa para a súa atención, destacando a necesidade de dar resposta inmediata ás diferentes situacións de emerxencia social.
O antedito trae como consecuencia a imprescindible presenza dun número de efectivos suficiente para garantir, en última instancia, a saúde de usuarios e persoal traballador, tendo en conta a imprescindible necesidade de crear espazos seguros.
No Consorcio Galego de Servizos de Igualdade e Benestar:
Centros de atención a persoas maiores.
Hai que ter en conta que se trata de centros de atención a persoas maiores dependentes e, por tanto, propóñense uns servizos mínimos ante a necesidade de manter a continuidade e estabilidade na asistencia terapéutica dos residentes e usuarios de centros de atención diúrna en favor do seu beneficio físico e psíquico, co obxectivo de alongar o máximo tempo posible o mantemento de capacidades necesarias para a realización das actividades da vida diaria, aminorando o ritmo da súa deterioración física e cognitiva. Así pois, para a elaboración, execución e seguimento dos programas terapéuticos dirixidos aos maiores dependentes, é fundamental o traballo de diferentes técnicos especializados no traballo con persoas deste perfil, técnicos que forman parte do persoal dos centros. Hai que ter en conta que son centros de atención continuada, tanto os de atención diúrna como os residenciais, que non interrompen a súa actividade en ningunha época do ano.
Escolas infantís.
O Protocolo COVID-19 nas escolas infantís basea a estratexia de prevención nos grupos estables de convivencia. Deben establecerse uns servizos mínimos que garantan a apertura de todas as aulas existentes para que os centros sigan funcionando con esas unidades estables de convivencia, porque, de non facerse así, se estaría rachando por completo a dinámica de prevención prevista para todo o ámbito de 0 a 3 anos, que se basea, case en exclusiva, no mantemento destes grupos estables de convivencia. Asemade, faise tamén necesaria a presenza da figura dun/dunha traballador persoal de limpeza ou un/unha PSX para garantir as limpezas puntuais que require o propio protocolo, para manter as instalacións cun mínimo de garantía.
No que respecta á Consellería do Medio Rural, no ámbito do Servizo de Prevención e Defensa contra os Incendios Forestais da Dirección Xeral de Defensa do Monte, debido á época de baixo risco de incendio en que nos atopamos, sen prexuízo da situación de carga de incendios por actividade incendiaria e que precisen un maior desenvolvemento do operativo, redúcense os servizos mínimos e fíxanse os efectivos de persoal previstos para calquera domingo ou festivo no dispositivo de prevención e extinción de incendios.
Este dispositivo comprende os servizos prestados no distrito forestal 18 Vigo-Baixo Miño.
En canto á Consellería do Mar, a proposta de servizos mínimos que se consideran necesarios para garantir o funcionamento dos servizos esenciais que a Consellería está obrigada a prestar está baseada nos seguintes motivos:
– Centro de ensino:
No centro educativo con alumnado en réxime de internado é preciso un mínimo de persoal que manteña a atención que se debe prestar aos/ás residentes.
O centro de ensino dependente desta consellería en que se propón fixar servizos mínimos, o IPMP de Vigo, ten durante os días lectivos da semana servizo de residencia e comedor, pero os sábados, domingos e festivos permanece pechado. Existe un servizo de vixilancia exclusivamente de dúas horas os domingos e os festivos que son véspera de días lectivos, que ten como misión abrir o centro e permanecer nel para recibir os/as residentes mentras non empeza a quenda do/da educador.
Os/as educadores/as desenvolven o seu traballo a quendas, de luns a venres, en horario de mañá, tarde e noite. En ausencia dun servizo de vixilancia, faise necesario garantir que polo menos un/unha educador/a estea presente de maneira permanente para control e servizo do alumnado residente durante as xornadas de folga.
Finalmente, en relación coa Corporación Radio Televisión de Galicia (CRTVG) establécense servizos mínimos respecto dos sectores e actividades cuxa regulación e competencia poden afectar o desenvolvemento ordinario da actividade cidadá, no sentido do artigo 2 do Decreto 155/1988, do 9 de xuño, isto é, sanidade, seguridade, protección civil, transportes e comunicacións, medios de comunicación social, rexistros públicos, edificios, bens e instalacións públicas, asistencia social e educación, servizos de vixilancia e extinción de incendios e bombeiros.
A fixación dos servizos mínimos adoptados na CRTVG xustifícase en razón das seguintes circunstancias:
1. O carácter esencial que revisten os servizos de comunicación audiovisual, non só pola determinación expresa do lexislador (Lei 9/2011, do 9 de novembro), senón tamén pola súa incidencia no exercicio dos dereitos fundamentais a comunicar e recibir información veraz por calquera medio de difusión (art. 20.1.d) CE ); a Lei 7/2010, do 31 de marzo, xeral da comunicación audiovisual, só reserva por norma o carácter de servizo esencial para o servizo público de comunicación audiovisual.
A condición de «servizo esencial», distinto deste último de servizos de interese xeral, resérvase na actualidade para o servizo público de comunicación audiovisual (artigo 40 da Lei 7/2010), isto é, para aqueles servizos de comunicación audiovisual que son de titularidade pública.
En plena concordancia co indicado, a Lei 9/2011, do 9 de novembro, dos medios públicos de comunicación audiovisual de Galicia, di que o servizo público de radio e televisión de titularidade da Comunidade Autónoma de Galicia é un «servizo esencial» para a comunidade.
E así, por isto, a consecuencia é que concorren no presente caso os presupostos normativos establecidos no artigo 10 do Real decreto lei 17/1977, pois este refírese, como premisa para a fixación de servizos mínimos por parte da Administración, tan só a aquelas folgas que son declaradas en empresas encargadas da prestación de «calquera xénero de servizos públicos» ou de «recoñecida e inaprazable necesidade».
En efecto, o suposto de feito en que poden impoñerse medidas limitadoras componse de dous elementos: un, a cualificación do servizo («servizos públicos ou de recoñecida e inaprazable necesidade»), e outro, de carácter circunstancial («e concorran circunstancias de especial gravidade»), que debe concorrer en ambos os termos da alternativa do primeiro elemento. Non abonda así coa cualificación do servizo para xustificar as medidas limitativas, senón que estas, se é o caso, deben axustarse ás circunstancias, que deben ser non só graves, senón de especial gravidade, como a urxencia de non asegurar a emisión e a comunicación informativa relevante cando é o único medio audiovisual de titularidade pública de Galicia.
2. A procedencia de precisar, dentro da total extensión da prestación destes servizos públicos esenciais, e aplicando un criterio o máis estrito posible, aqueles aspectos cuxo mantemento debe considerarse indispensable coa finalidade de asegurar a satisfacción do interese público afectado, daqueles outros que poden quedar suspendidos temporalmente como consecuencia da folga, sen mingua do interese xeral da comunidade.
De modo que a consideración dun servizo como esencial non pode supoñer a supresión do dereito de folga dos traballadores/as que tiveran que prestalo, senón a necesidade de dispoñer as medidas precisas para o seu mantemento ou, dito doutra forma, para asegurar a prestación dos traballos que sexan necesarios para a cobertura mínima dos dereitos, liberdades ou bens que satisfai o dito servizo, sen que exixa alcanzar o nivel de rendemento habitual nin asegurar o seu funcionamento normal.
No fío deste interese público indispensable de carácter informativo, que dota a Corporación RTVG da cualificación de servizo esencial, entra á hora da determinación destes servizos mínimos a proporcionalidade, elixindo tan só o mínimo esencial para asegurar a emisión das canles de comunicación e a retransmisión da información de carácter esencial. Esta proporcionalidade ponse de manifesto coa propia cuantificación destes efectivos mínimos, sendo o persoal con horario habitual de traballo nun día similar no centro de traballo de Vigo uns 25 e os mínimos convocados para esta convocatoria de folga son 6.
En consecuencia, na Corporación en canto á declaración de servizos mínimos estímase necesario:
– Garantir a produción e emisión dos programas informativos, que son considerados imprescindibles para o mantemento dos servizos públicos esenciais de información á comunidade.
A programación informativa que sexa establecida co dito carácter de servizo mínimo exixirá que queden debidamente expresadas ou identificadas as seguintes circunstancias ou datos, de feito que demostren na dita programación informativa o cumprimento destas dúas exixencias que seguen:
– Por un lado, a súa necesidade para garantir, no mínimo que resulta exixible, os dereitos fundamentais de liberdade de expresión e de información do artigo 20 da Constitución; neste sentido, os efectivos que se presentan nesta resolución fan referencia aos mínimos indispensables para asegurar a emisión, produción e continuidade dos espazos considerados de contido informativo esencial. En servizos mínimos encóntranse os efectivos precisos para a emisión das noticias esenciais, de relevancia, ou que precisen inmediatez e con valor informativo. O número de efectivos determínase para unha duración inferior á habitual destes espazos informativos, polo que, en caso de asistencia á folga da totalidade do cadro de persoal, se garanta esta duración reducida como información esencial ao menos á metade da duración habitual. Neste caso, ao ser un único centro de traballo afectado pola convocatoria de folga, preténdese manter o servizo informativo esencial de cara á área que cobre este centro de traballo, que é a totalidade da provincia de Pontevedra.
En concreto, na programación actual dos medios de comunicación que conforman a Corporación o declarado en situacións de folga xeral como información esencial de carácter informativo estímase:
◦ Na Televisión de Galicia:
▪ «Bos días», espazo informativo matinal cunha duración habitual diaria de 3 horas, das cales aproximadamente unha hora é de carácter informativo e o restante de variedades. Trátase dun espazo que é o primeiro avance do día de noticias aos/as galegos/as.
▪ «Galicia Noticias», informativo de proximidade comarcal e local que ten unha importancia estrutural con atención informativa diferenciada e a referencia no ámbito comarcal. Ten unha duración habitual diaria de 30 minutos.
▪ «Telexornal Mediodía», espazo informativo de actualidade en Galicia, España e o mundo, é o informativo de referencia en Galicia; cunha duración habitual diaria dunha hora.
▪ «Telexornal Serán», espazo informativo de actualidade en Galicia, España e o mundo; actualiza e repasa a información da xornada cunha duración habitual diaria dunha hora.
◦ Na Radio Galega:
▪ «Galicia por diante», espazo informativo cunha duración diaria habitual de oito horas de duración, en que se tratan contidos informativos e de actualidade.
▪ «A Crónica das 14.00», espazo informativo ao mediodía de 45 minutos de duración.
▪ «A Crónica das 20.00», espazo informativo de noite dunha hora de duración.
▪ Os boletíns horarios, de duración 4 minutos, que no total do día suman 60 minutos, mantéñense como información mínima.
◦ Na canle G2, a redifusión dos espazos informativos mínimos da primeira canle con posterioridade á súa emisión, como é habitual. Ao ser unha redifusión, non precisa efectivos en servizos mínimos para a creación do dito contido, pero si para a parte de emisión técnica.
◦ Nas canles dixitais, que nos últimos anos se converteron no modo de acceso á información de parte importante da poboación máis nova, disporase dun mínimo para actualizar a información de carácter esencial na xornada.
◦ Os programas non informativos, directos ou gravados, non están en servizos mínimos, así como tampouco están en servizos mínimos as informacións de deportes ou do tempo; en cambio si podería estar a información meteorolóxica en caso que na xornada de folga se torne unha información relevante. Cando non sexa posible a súa emisión polo seguimento da folga, emitirase en redifusión un programa xa emitido con anterioridade.
– E, por outro, a súa proporcionalidade, isto é, que a actividade informativa mantida como servizo mínimo comporta unha diminución, non só da total actividade televisiva ou radiofónica de calquera clase de contido que é desenvolvida en circunstancias de normalidade, senón tamén nunha apreciable redución da actividade audiovisual que é realizada nesas mesmas circunstancias de normalidade.
Con estas dúas consideracións, a decisión de cara ao 8 de marzo de 2022, segue a tendencia xeral de servizos mínimos doutras convocatorias coa particularidade que só un dos centros de traballo da empresa está baixo o ámbito da súa aplicación. Dun total aproximado de 660 traballadores/as na Corporación nun día semellante, 25 prestan servizo no centro de traballo de Vigo e convócanse 6 efectivos en servizos mínimos.
Para os efectos de determinar o número de efectivos en servizos mínimos tense en conta as categorías profesionais dos/das traballadores/as e as tarefas que teñen asignadas cada unha delas. Tamén a relevancia dos centros de traballo nas diferentes cidades que teñen tarefas concretas asignadas relacionadas coa cobertura xeográfica da área informativa, neste caso a provincia de Pontevedra. A parte técnica relacionada coa emisión, cóbrese desde o centro de traballo principal en San Marcos, Santiago de Compostela.
Como norma xeral, en canto ao número concreto de efectivos en cada unha das unidades orgánicas que conforman a Corporación convocouse en servizos mínimos un efectivo por categoría profesional preciso para a execución das tarefas que fan posible a creación informativa por cada quenda de traballo (mañá e tarde) ou que se concentra o traballo do día na mañá.
E, en fin, a consideración da extensión xeográfica e temporal da convocatoria de folga xeral que afecta a xestión dos servizos públicos esenciais de radiodifusión sonora e televisión.
Na adopción de tales medidas que garantan o mantemento dos servizos débese ponderar a extensión territorial e persoal, a duración prevista e as demais circunstancias concorrentes na folga, así como as concretas necesidades do servizo e a natureza dos dereitos ou bens constitucionalmente protexidos sobre os que aquela repercute.
Neste caso, a folga do 8 de marzo de 2022 é unha folga convocada por unha organización sindical que afecta unicamente un centro de traballo. A CRTVG é o único medio de comunicación audiovisual de carácter público con cobertura autonómica, polo que, ao ser o resto do sector axentes privados, trátase do único medio con posibilidade de asegurar este servizo informativo esencial na provincia de Pontevedra.
A duración temporal da convocatoria da folga é de 24 horas, o que obriga nalgúns casos a convocar en servizos mínimos persoal de diferentes quendas para cubrir unha mesma tarefa ou cobertura técnica.
En consecuencia, e intentada sen efecto a negociación dos servizos mínimos co comité de folga, en virtude das facultades que me confire o artigo 1 do Decreto 233/2012, do 5 de decembro, polo que se determinan a organización, funcións e competencias desta vicepresidencia da Xunta de Galicia,
Artigo único
1. Terán a consideración de servizos mínimos os que se relacionan a seguir:
1.1. Vicepresidencia Primeira e Consellería de Presidencia, Xustiza e Turismo.
1.1.1. Servizos mínimos.
1.1.2. Servizos mínimos da Dirección Xeral de Xustiza.
1.1.2.1. Audiencia provincial.
Sección civil da audiencia provincial:
– 1 xestor ou 1 tramitador e 1 funcionario de auxilio.
Sección penal da audiencia provincial:
– 1 xestor, 1 tramitador e 1 auxilio.
1.1.2.2. Xulgados.
Xulgados que actúen de garda. Terán que contar con toda a dotación do persoal que efectúa o servizo de garda habitualmente.
Rexistro civil exclusivo. 2 xestores ou 2 tramitadores para a sección de defuncións, e 2 xestores ou 2 tramitadores para o resto das funcións do rexistro.
Xulgados de primeira instancia.
1 xestor ou 1 tramitador por cada xulgado e 1 auxilio para cada 2 xulgados ou fracción. Nos xulgados de primeira instancia con competencias en materia de familia, 1 xestor, 1 tramitador e 1 auxilio; e nos xulgados de primeira instancia con competencias en materia de rexistro civil, 1 xestor e 1 tramitador.
Xulgado do mercantil (exclusivo).
– 1 xestor ou 1 tramitador para cada xulgado e 1 auxilio.
Xulgados de instrución.
Os xulgados de garda terán que contar con toda a dotación do persoal que efectúa o servizo de garda habitualmente.
No resto de xulgados: 1 xestor ou 1 tramitador para cada xulgado, e 1 auxilio para cada 2 xulgados ou fracción. Nos xulgados con competencias en materia de violencia sobre a muller a dotación será 1 xestor, 1 tramitador e 1 auxilio.
Xulgados do penal.
– 1 xestor e 1 tramitador para cada xulgado, e 1 auxilio para cada 2 xulgados ou fracción.
Xulgados do contencioso-administrativo.
– 1 xestor ou 1 tramitador en cada xulgado e 1 auxilio para cada 2 xulgados ou fracción.
Xulgados do social.
– 1 xestor ou 1 tramitador en cada xulgado e 1 auxilio para cada 2 xulgados ou fracción.
Xulgado exclusivo de violencia sobre a muller.
– 1 xestor, 1 tramitador e 1 auxilio.
Xulgados de primeira instancia e instrución de cada localidade.
Os xulgados de garda terán que contar con toda a dotación do persoal que efectúa o servizo de garda habitualmente.
No resto do xulgados.
– En localidades con 2 xulgados: 1 xestor e 1 tramitador por xulgado, e 1 auxilio compartido co xulgado de garda.
– En localidades con 3 xulgados: 1 xestor e 1 tramitador por xulgado e 1 auxilio compartido para os 2 xulgados que non estean de garda.
1.1.2.3. Servizos.
Oficina de rexistro e repartición do decanato.
– Vigo: 3 de xestión ou de tramitación e 1 auxilio.
– Nos decanatos dos xulgados de primeira instancia e instrución que realizan as ditas funcións, 1 xestor ou 1 tramitador.
Servizo común de atención á cidadanía e á vítima.
– 1 de xestión ou 1 tramitador.
Servizo común de actos de comunicación e execución.
– 1 de xestión, 1 de tramitación e 1 auxilio.
1.1.2.4. Fiscalías.
Ademais do persoal que lle corresponda ao servizo de garda:
– Fiscalía de área: 1 xestor ou 1 tramitador e 1 auxilio.
1.1.2.5. Instituto de Medicina Legal de Galicia.
– Na subdirección do Imelga, o equipo do persoal que presta o servizo de garda e 1 tramitador.
1.1.2.6. Xulgados de paz.
– 1 xestor ou 1 tramitador.
1.2. Consellería de Facenda e Administración Pública.
1.2.1. Axencia Tributaria de Galicia.
1.2.1.1. Delegación de Vigo:
1 funcionario/a do Departamento de Recadación.
1 funcionario/a do Departamento de Información e Asistencia.
1.3. Consellería de Medio Ambiente, Territorio e Vivenda.
1.4. Consellería de Infraestruturas e Mobilidade.
1.4.1. Servizos mínimos en materia de infraestruturas viarias.
– Por parte das empresas concesionarias nas vías de alta capacidade en réxime de concesión e naquelas cuxa contraprestación sexa o pagamento dunha tarifa, deberá garantirse o funcionamento das infraestruturas nas debidas condicións de seguridade, mantendo o persoal correspondente a un domingo ou a un día festivo en materia de conservación e mantemento.
– Por parte das empresas adxudicatarias dos contratos de servizo para a realización da vialidade invernal e da conservación ordinaria das estradas de titularidade autonómica, deberá manterse o persoal correspondente a un domingo para a realización da vialidade invernal e da conservación e mantemento.
– Na área de peaxe da autoestrada Puxeiros-Val Miñor (AG-57) en que non existen vías automáticas (Vincios Ramal na AG-57) permanecerá operativa unha vía manual.
1.4.2. Servizos mínimos en materia de transporte público regular de viaxeiros de uso xeral por estrada.
– Servizos mínimos en materia de transporte público regular de viaxeiros/as de uso xeral por estrada:
Na seguinte táboa indícase a denominación e titularidade dos anteriores contratos de xestión de servizos públicos de transporte regular de viaxeiros de uso xeral por estrada:
– Servizos de transporte público regular de uso especialescolares.
Manteranse como esenciais os servizos de entrada aos centros desde ás 7.30 ata as 10.30 horas e os de saída desde das 13.30 ás 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 km.
Para os servizos de transporte a alumnado de centros de educación especial considéranse esenciais todos os itinerarios existentes nos horarios habituais.
– Servizos regulares de uso especial para transporte de persoas traballadoras.
Co fin de garantir o acceso e a saída dos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, establécense como mínimos todos os servizos nas expedicións anteriores ás 9.00 horas e posteriores ás 18.00 horas.
– Transporte de mercadorías.
Manterase a totalidade dos transportes de toda clase de mercadorías para e desde os establecementos sanitarios.
– Transporte funerario.
Manterase a totalidade dos servizos de transporte funerario.
1.5. Consellería de Cultura, Educación e Universidade.
1.5.1. Servizos periféricos da Consellería: 1 funcionario/a da unidade de persoal da xefatura territorial correspondente.
1.5.2. Centros docentes non universitarios de titularidade pública:
– A persoa titular da dirección do centro educativo ou membro do equipo da dirección que o substitúa. Nos centros de menos de 6 unidades o/a director/a poderá ser substituído/a por un membro do equipo docente. En todo caso, quedarán garantidos a apertura e o peche de todos os centros.
– Ademais dunha persoa da dirección, 1 profesor ou profesora por cada grupo de alumnos que teñan actividade lectiva prevista o día da folga.
– 1 subalterno ou subalterna en cada centro escolar.
– O 100 % do persoal de cociña.
– O 100 % do persoal auxiliar coidador/a nos centros que dispoñan de tal categoría de persoal.
– O 100 % do persoal de limpeza en cada centro educativo.
A designación nominal do persoal que deberá cubrir os distintos servizos relacionados neste punto será realizada pola dirección do centro respectivo e publicarase no taboleiro de anuncios do centro.
1.5.3. Servizos mínimos para os centros educativos non universitarios de titularidade privada:
– A persoa titular da dirección do centro educativo ou membro do equipo da dirección que o substitúa. En todo caso, quedará garantida a apertura e peche de todos os centros.
– Ademais dunha persoa da dirección, 1 profesor ou profesora por cada grupo de alumnos que teñan actividade lectiva prevista os días da folga.
– 1 subalterno ou subalterna en cada centro escolar.
– 1 persoa do ámbito do servizo de cociña/comedor en cada centro educativo.
– 1 persoa do ámbito do servizo de limpeza en cada centro educativo.
1.6. Consellería de Emprego e Igualdade.
1.7. Consellería de Sanidade.
1.8. Consellería de Política Social.
1.8.1. Vigo.
– Complexo residencial de atención a persoas dependentes (Vigo I).
1 médico/a en quenda de mañá.
1 ATS/DUE con funcións de coordinación en quenda de mañá.
6 ATS/DUE en quenda de mañá.
3 ATS/DUE en quenda de tarde.
2 ATS/DUE en quenda de noite.
1 gobernante/a en quenda de mañá.
51 auxiliares enfermaría en quenda de mañá.
32 auxiliares enfermaría en quenda de tarde.
8 auxiliares enfermaría en quenda de noite.
2 subalternos/as en quenda de mañá.
2 subalternos/as en quenda de tarde.
1 subalternos/as ordenanza en quenda de noite.
1 oficial/a servizos técnicos en quenda de mañá.
1 oficial/a servizos técnicos en quenda de tarde.
1 oficial/a cociña en quenda de mañá.
1 oficial/a cociña en quenda de tarde.
2 axudantes/as cociña en quenda de mañá.
1 axudante/a cociña en quenda de tarde.
19 camareiros/as limpadores/as en quenda de mañá.
11 camareiros/as limpadores/as en quenda de tarde.
– Complexo residencial de atención a persoas dependentes (Vigo II).
2 ATS/DUE en quenda de mañá.
1 ATS/DUE en quenda de tarde.
1 ATS/DUE en quenda de noite.
1 gobernante/a ou 1 subgobernante/a en quenda de mañá.
11 auxiliares enfermaría en quenda de mañá.
8 auxiliares enfermaría en quenda de tarde.
3 auxiliares enfermaría en quenda de noite.
1 subalterno/a en quenda de mañá.
1 subalterno/a en quenda de tarde.
1 subalterno/a en quenda de noite.
1 oficial/a cociña en quenda de mañá.
1 oficial/a cociña en quenda de tarde.
1 axudante/a cociña en quenda de mañá.
1 axudante/a cociña en quenda de tarde.
10 camareiros/as limpadores/as en quenda de mañá.
6 camareiros/as limpadores/as en quenda de tarde.
– Centro de atención a persoas con discapacidades de Redondela.
3 ATS/DUE en quenda de mañá.
3 ATS/DUE en quenda de tarde.
1 ATS/DUE en quenda de noite.
6 educadores/as en quenda de mañá.
5 educadores/as en quenda de tarde.
26 coidadores/as en quenda de mañá.
24 coidadores/as en quenda de tarde.
6 coidadores/as en quenda de noite.
1 oficial/a cociña en quenda de mañá.
1 oficial/a cociña en quenda de tarde.
1 axudante/a de cociña en quenda de mañá.
1 axudante/a de cociña en quenda de tarde.
12 camareiros/as limpadores/as en quenda de mañá.
5 camareiros/as limpadores/as en quenda de tarde.
2 ordenanza en quenda de mañá.
1 ordenanza en quenda de tarde.
– Casa do Mar de Vigo.
1 camareiro/a limpador/a en quenda de mañá.
1 camareiro/a limpador/a en quenda de tarde.
– Residencia xuvenil Altamar.
2 camareiro/a-limpador/a en quenda de mañá.
1 camareiro/a-limpador/a en quenda de tarde.
1 oficial 1ª en quenda de mañá.
1 oficial 1ª en quenda de tarde.
Centros de titularidade pública con xestión externa.
– Centro de menores O Seixo.
1 educador/a en quenda de mañá.
2 educadores/as en quenda de tarde.
1 auxiliar de servizos xerais en quenda de noite.
– Residencia de maiores de Bembrive.
16 auxiliares en quenda de mañá (1 a media xornada).
6 limpadores/as en quenda de mañá.
2 DUE en quenda de mañá.
1 técnico de garda en quenda de mañá.
1 médico/a localizable en quenda de mañá.
1 recepcionista en quenda de mañá.
11 auxiliares en quenda de tarde
4 limpadores/as en quenda de tarde.
1 DUE en quenda de tarde.
1 técnico/a de garda en quenda de tarde.
1 recepcionista en quenda de tarde.
3 auxiliares en quenda de noite.
1 DUE en quenda de noite.
– Centro de día-Residencia de maiores de Bembrive.
2 auxiliares en quenda de mañá (1 media xornada).
2 auxiliares en quenda de tarde (1 media xornada).
1 condutor en quenda de mañá.
1 condutor en quenda de tarde a media xornada.
– Punto de encontro familiar de Vigo.
2 psicólogos/as.
1.8.2. Consorcio Galego de Servizos de Igualdade e Benestar.
1. Centros de atención ás persoas maiores.
Todos os postos que se detallan a continuación desenvolveran xornada completa.
a) Centros residenciais.
– Residencia de Redondela: 2 xerocultores/as en quenda de mañá, 2 xerocultores/as en quenda de tarde e 1 xerocultores/a en quenda de noite.
b) Centros de día.
Centros de atención directa.
– Centro de día de Vigo-Teis: 1 técnico/a, 3 xerocultores/as e 1 PSX.
Centros de xestión externa.
– Centro de día de Redondela: 1 técnico/a, 2 xerocultores/as.
– Centro de día de Vigo Coia: 1 técnico/a, 7 xerocultores/as.
– Centro de día de Vigo Valadares: 1 técnico/a, 4 xerocultores/as.
– Centro de día de Porriño: 1 técnico/a, 4 xerocultores/as.
2. CEMVI.
1 traballador/a por quenda de mañá, tarde e noite.
3. Escolas infantís de Vigo-Rúa Palencia, Vigo-Valadares, Baiona, Nigrán, Gondomar, O Porriño-Torneiros, O Porriño-Doantes, Mos-A Porteliña, Mos-Cototorrón, Mos-Veigadaña, Salceda de Caselas e Soutomaior:
O Protocolo COVID-19 nas escolas infantís basea a estratexia de prevención nos grupos estables de convivencia. Deben establecerse uns servizos mínimos que garantan a apertura de todas as aulas existentes para que os centros sigan funcionando con esas unidades estables de convivencia, porque, de non facerse así, se estaría rachando por completo a dinámica de prevención prevista para todo o ámbito de 0 a 3 anos, que se basea, case en exclusiva, no mantemento destes grupos estables de convivencia. Asemade, faise tamén necesaria a presenza da figura dun/dunha traballador persoal de limpeza ou un/unha PSX para garantir as limpezas puntuais que require o propio protocolo, para manter as instalacións cun mínimo de garantía.
Proposta de servizos mínimos.
Os servizos mínimos para todas as escolas da rede serán de dúas persoas traballadoras de persoal de atención directa aos nenos/as, que garantan a apertura e peche dos centros ao longo da xornada. Nas escolas de dúas ou máis unidades abertas haberá ademais unha persoa de atención directa por cada unha das unidades que teña a escola en funcionamento a partir da hora prevista en que en cada escola se constitúan cada un dos grupos estables de convivencia, e un/unha PSX. Un/unha das persoas de atención directa asumirá entre as súas funcións a de responsable COVID no centro durante cada xornada de folga.
4. Outros centros de traballo do consorcio.
1 traballador/a na súa quenda habitual para garantir a apertura e peche dos centros de traballo.
1.8.3. Outros centros de traballo da Consellería ou de organismos públicos vinculados ou dependentes.
En todo caso, quedará garantida a apertura e peche de todos os centros de traballo mediante a designación dun/dunha traballador/a na súa quenda habitual.
1.8.4. Nas escolas infantís de xestión directa ou externalizada. Dous/dúas traballadores/as de persoal de atención directa, aos nenos e nenas, que garantan a apertura e peche dos centros ao longo da xornada. Haberá ademais unha persoa de atención directa por cada unha das unidades que teña a escola en funcionamento a partir da hora prevista en que en cada escola se constitúan cada un dos grupos estables de convivencia, dúas camareiras-limpadoras nos centros de catro ou máis unidades e unha nos de tres ou menos unidades. Tamén deberá haber unha persoa en cociña que garanta o servizo de comedor aos usuarios e usuarias. Unha das persoas de atención directa asumirá entre as súas funcións a de responsable COVID no centro durante cada xornada de folga.
1.9. Consellería do Medio Rural.
1.9.1. Servizo de Prevención e Defensa contra os Incendios Forestais.
– Debido á época de baixo risco de incendio en que nos atopamos, sen prexuízo de situación de carga de incendios por actividade incendiaria e que precisen un maior desenvolvemento do operativo, redúcense os servizos mínimos e fíxanse os efectivos de persoal nos previstos para calquera domingo ou festivo no dispositivo de prevención e extinción de incendios. Este dispositivo comprende os servizos prestados no centro de coordinación do distrito forestal 18 Vigo-Baixo Miño.
Este dispositivo comprende:
– Distrito Forestal 18 Vigo-Baixo Miño.
3 bombeiros/as forestais xefe de brigada.
3 bombeiros/as forestais condutor.
15 bombeiros/as forestais.
3 bombeiros/as forestais condutor de motobomba.
1 emisorista.
3 axente facultativo medioambiental.
1 xefe/a de distrito.
– Punto de vixilancia Espiño.
1 vixilante fixo.
– Punto de vixilancia Galiñeiro.
1 vixilante fixo.
1.10. Consellería do Mar.
1.11. Compañía de Radio e Televisión de Galicia.
1.11.1. Redacción da Radio Galega (redactores/as, locutores/as e auxiliares de redacción).
1 informador/a de mañá na Delegación de Vigo.
1.11.2. Redacción de Televisión de Galicia (redactores/as, locutores/as e auxiliares de redacción).
1 informador/a de mañá e 1 de tarde na Delegación de Vigo.
1.11.3. Reporteiros/as gráficos/as:
1 reporteiro/a gráfico/a de mañá e 1 de tarde na Delegación de Vigo.
1.11.4. Operadores/as de vídeo.
1 operador/a montador/a de vídeo de mañá na Delegación de Vigo.
2. En todo caso, quedarán garantidos a apertura e o peche de todos os centros de traballo.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 4 de marzo de 2022